Na temelju članka 6. Zakona o zakupu i kupoprodaji poslovnoga prostora („Narodne novine“, br. 125/11., 64/15. i 112/18.), Pravilnika o zakupu i prodaji poslovnog prostora u vlasništvu Hrvatskog zavoda za zdravstveno osiguranje, KLASA: 025-04/14-01/198, URBROJ: 338-01-01-14-1, od 16. srpnja 2014. godine i Odluke ravnatelja Hrvatskog zavoda za zdravstveno osiguranje (u daljnjem tekstu: Zavod) o pokretanju postupka za davanje u zakup apartmana u vlasništvu Zavoda u Červar-Poratu, Park busola 1 i Trg pod hrastom 4 te u Selcu, Mihovila Jeličića 4 od 24. travnja 2018. godine. godine, KLASA: 372-03/18-01/08, URBROJ: 338-01-22-18-02, Zavod raspisuje

**J A V N I N A T J E Č A J**

**za davanje u zakup apartmana**

1. Predmet natječaja su apartmani u vlasništvu Zavoda:

- četverokrevetni apartman u Červar-Poratu, Park busola 1, površine 29,74 m2,

- četverokrevetni apartman u Červar-Poratu, Trg pod hrastom 4, površine 29,74 m2,

- trokrevetni apartman u Selcu, Mihovila Jeličića 4, površine 14,88 m2,

2. Apartmani se daju u zakup radi pružanja usluge smještaja, uz uvjet da tijekom trajanja ugovora radnici Zavoda i članovi njihovih obitelji imaju pravo prednosti korištenja apartmana uz cijenu po danu u visini od 120,00 kn s PDV-om.

3. Apartmani se daju u zakup na vrijeme od 01. srpnja 2019. do 30. rujna 2019. godine.

4. Početna mjesečna zakupnina za sve apartmane zajedno iznosi **4.000,00 kn**, **uvećano za iznos PDV-a**. Ponuda se može dati isključivo za sve apartmane zajedno. U zakupninu nisu uračunati režijski troškovi i troškovi tekućeg održavanja koje snosi zakupnik.

5. Pravo sudjelovanja u javnom natječaju imaju sve fizičke osobe, obrtnici i pravne osobe registrirane u Republici Hrvatskoj odnosno s registriranom podružnicom u Republici Hrvatskoj za pružanje usluge smještaja sukladno Zakonu o ugostiteljskoj djelatnosti, a koje ispunjavanju uvjete predmetnog natječaja.

6. Ponuditelj koji sudjeluje u nadmetanju dužan je uplatiti jamčevinu u iznosu jednakom početnoj mjesečnoj zakupnini (bez PDV-a). Jamčevinu treba uplatiti na račun Zavoda, broj: HR6510010051550100001, model HR65, poziv na broj: 5401-078-26362-1008756 s naznakom „Javni natječaj – zakup apartmana – jamčevina“.

7. Apartmani su opremljeni i daju se u zakup u viđenom stanju.

8. Svi apartmani imaju energetski certifikat i to:

 a) apartman u Červar-Poratu, Park busola 1 - B kategorija

 b) apartman u Červar-Poratu, Trg pod hrastom 4 - A kategorija

 c) apartman u Selcu, Mihovila Jeličića 4 - E kategorija

9. Kriterij za odabir najpovoljnije ponude je visina ponuđene zakupnine ukoliko ponuditelj ispunjava ostale navedene uvjete. Ponuda koja ne bude sadržavala sve elemente propisane ovim Javnim natječajem neće se razmatrati.

U slučaju da pristignu dvije potpuno identične ponude s istim iznosom ponuđene cijene, ponuditelji će biti pozvani da u roku od tri dana od primitka obavijesti u zatvorenoj omotnici dostave dopunu ponude, kako bi se donijela odluka o najpovoljnijem ponuditelju. U slučaju da ponuditelji u roku od tri dana od primitka poziva ne dostave dopunu ponude, smatra se da prednost ima ponuda koja je ranije zaprimljena.

10. Prvenstveno pravo na sklapanje ugovora o zakupu poslovnoga prostora imaju osobe iz Zakona o pravima hrvatskih branitelja iz Domovinskog rata i članova njihovih obitelji, ukoliko ispunjavanju uvjete iz natječaja, udovolje uvjetima iz najpovoljnije ponude, nisu korisnici mirovine ostvarene po navedenom Zakonu, nisu zakupci poslovnog prostora, koji su već jednom stekli primjenom tog prava.

11. Pisana ponuda ponuditelja u nadmetanju mora sadržavati:

a) osnovne podatke ponuditelja (ime i prezime, odnosno naziv ponuditelja, adresa prebivališta, odnosno sjedišta, OIB, podaci za kontakt te ime i prezime ovlaštene osobe ponuditelja)

b) ponuđeni iznos mjesečne zakupnine iskazan u kunama, upisan brojkama i slovima, sve bez PDV-a, s time da ponuđeni iznos mora biti u većem iznosu od početnog

c) izvornik ili preslika dokaza o uplati jamčevine i broj žiro-računa ili tekućeg računa i naziv banke u kojoj je račun otvoren radi povrata jamčevine

d) presliku osobne iskaznice, ako je ponuditelj fizička osoba

e) presliku akta o upisu pravne osobe ili obrtnika u službeni registar nadležnog tijela s prilozima o registraciji ili izvadak iz službenog registra

f) dokaz da ponuditelj za pružanje usluge smještaja ispunjava uvjete iz Zakona o ugostiteljskoj djelatnosti

g) dokaz da podnositelj ponude ima podmirene sve dospjele obveze po osnovi javnih davanja, osim ako je sukladno posebnim propisima odobrena odgoda plaćanja navedenih obveza pod uvjetom da se pridržava rokova plaćanja, ne stariji od 30 dana

h) osoba koja se poziva na pravo prvenstva dužna je priložiti: izvornik ili ovjerenu presliku potvrde Ministarstva obrane RH, odnosno Ministarstva unutarnjih poslova RH kojom se dokazuje pravo prvenstva, izvornik ili ovjerenu presliku potvrde Hrvatskog zavoda za mirovinsko osiguranje o tome da nije korisnik mirovine ostvarene na temelju Zakona o pravima hrvatskih branitelja iz Domovinskog rata i članova njihovih obitelji i ovjerenu izjavu da ranije nije prema provedenom javnom natječaju ostvarila to pravo.

12. Zavod zadržava pravo provjere svih okolnosti i činjenica koje su navedene u ponudi, kao i pravo dodatnog pojašnjenja i dostave dodatne dokumentacije od ponuditelja

13. Zakupnik se obvezuje prije pružanja usluge smještaja u apartmanima ispuniti sve uvjete propisane zakonom i pozitivnim propisima RH i o svom trošku pribaviti sve potrebne dozvole i potvrde.

14. Ponuditelj pristaje da tijekom trajanja ugovora o zakupu radnici Zavoda i članovi njihovih obitelji imaju pravo prednosti korištenja apartmana uz cijenu po danu u visini od 120,00 kn s PDV-om.

15. Ako apartmani ne budu popunjeni smještajem radnika Zavoda i članova njihovih obitelji, zakupnik u istima može pružati usluge smještaja trećim osobama po tržišnoj cijeni.

16. Ponuditeljima čije ponude ne budu prihvaćene jamčevina će biti vraćena u roku od 30 dana od dana konačnosti odluke o odabiru najpovoljnijeg ponuditelja, a jamčevina ponuditelja čija ponuda bude prihvaćena, zadržat će se i uračunati u visinu zakupnine. Ako ponuditelj čija ponuda bude utvrđena kao najpovoljnija odustane od sklapanja ugovora o zakupu, neće imati pravo na povrat uplaćene jamčevine.

17. Najpovoljniji ponuditelj dužan je sklopiti Ugovor o zakupu u roku od 8 dana od kada mu Zavod ponudi sklapanje Ugovora.

18. Ugovor o zakupu mora biti potvrđen (solemniziran) kod javnog bilježnika, a sve troškove u vezi sa sklapanjem i potvrdom te provedbom ugovora snosi zakupnik.

19. Ako ponuditelj čija je ponuda najpovoljnija nakon izbora odustane od ponude ili sklapanja Ugovora o zakupu, zakupodavac zadržava pravo izbora drugog najpovoljnijeg ponuditelja među prispjelim ponudama.

20. Pisane ponude dostavljaju se preporučenom pošiljkom ili osobnom dostavom (prijemni ured – soba 324/III), u zatvorenoj omotnici na adresu: Hrvatski zavod za zdravstveno osiguranje – Regionalni ured Zagreb, Mihanovićeva 3, 10 000 Zagreb, s naznakom **„ZA JAVNI NATJEČAJ** **- ZAKUP APARTMANA – NE OTVARATI“.** Na poleđini omotnice potrebno je naznačiti ime i prezime odnosno naziv, te adresu ponuditelja. Ponude i priloženu dokumentaciju trajno zadržava Zavod.

21. Rok za podnošenje pisanih ponuda je 31. svibanj 2019. godine. Javno otvaranju pisanih ponuda održat će se dana 04. lipnja 2019. godine u 12:00 sati u poslovnim prostorijama Zavoda, Zagreb, Mihanovićeva 3, soba 321/III na kojoj mogu biti nazočne osobe koje su podnijele ponude ili njihovi ovlašteni predstavnici.

22. Od podnesene ponude može se odustati do isteka roka za podnošenje ponuda.

23. Podnošenjem pisane ponude na ovaj natječaj ponuditelji su izričito suglasni da Zavod kao voditelj zbirke osobnih podataka može prikupljati, koristiti i dalje obrađivati podatke u svrhu provedbe natječajnog postupka, sukladno propisima o zaštiti osobnih podataka. Nakon provedenog javnog natječaja Zavod čuva vaše podatke sukladno pozitivnim zakonskim i podzakonskim propisima.

24. Nepravodobne, nepotpune i nerazumljive ponude te ponude koje ne ispunjavaju uvjete iz natječaja neće se razmatrati.

25. Sve informacije u vezi davanja u zakup apartmana mogu se dobiti na e-mail: stefica.sever@hzzo.hr, a razgledavanje apartmana izvršit će se prema dogovoru.

26. O rezultatima izbora ponuditelji će biti obaviješteni pisanim putem u roku od 30 dana od isteka roka za dostavu ponuda. S najpovoljnijim ponuditeljem Zavod će sklopiti ugovor o zakupu apartmana, u obliku ovršne isprave, s ponuđenom mjesečnom zakupninom uvećanom za iznos PDV-a, uz obvezu plaćanja režijskih i ostalih troškova, u roku od 30 dana od dana konačnosti odluke o izboru najpovoljnijeg ponuditelja

27. Zavod ima pravo poništiti Javni natječaj i zadržava pravo ne odabrati niti jednu ponudu bez obrazloženja i odgovornosti te nema obvezu na naknadu bilo kakvih troškova ili šteta.

 Hrvatski zavod za zdravstveno osiguranje